død ved
Store norske leksikon,Teknologi og industri,Landbruk,Skogbruk,Skogbiologi
Død ved er virke av trær som dør av ulike årsaker, og som blir værende i skogen. Forekomsten av død ved er livsnødvendig for en rekke organismer, og mengden av død ved i skogen er derfor en viktig indikator på miljøtilstanden.
Årsaker til død ved Noe av den døde veden er hogstavfall, topper og stammer som blir liggende igjen etter hogst, men det meste kommer fra trær som dør av naturlige årsaker. Dette kan være fordi de er blitt gamle, angrepet av sykdom eller skadegjørere, eller blitt blåst overende i en storm. I løpet av tørkesommeren 2018 døde mange trær i Norge av tørke. Stående og liggende død ved Trær som dør naturlig, blir stående i noen år før de faller til bakken. Stående død ved kalles gadd, og død ved som ligger på bakken kalles læger. Nedbryting av død ved Hvor lenge treet blir stående etter sin død avhenger av klima og voksested. Gamle furutrær som dør i et tørt klima kan bli stående i flere hundre år før de faller overende, og bli til såkalte kelo-trær, mens et grantre i en frodig bekkedal raskt vil bli angrepet av insekter og sopper og falle til marken i løpet av få år.Etter at treet har falt ned på bakken og kommet i kontakt med jord, starter nedbrytingen av trevirket. Bakterier, sopper og insekter tar seg av nedbrytingen. Etter en tid er trevirket omdannet til humus, og det frigjøres næring som kommer til nytte for trær og annen vegetasjon på stedet. Sjeldne arter Mange av soppene og insektene som står for nedbrytingen er spesialister, det vil si at de er knyttet til trevirke av spesielle dimensjoner, eller spesielle treslag. I gammel furuskog vil forekomsten av stående død ved av svært gamle furugadder, med vridde stammer og hard ved, såkalte kelogadder, og tilsvarende liggende død ved utgjøre viktige leveområder for sjeldne insekter, sopper og lav.Død ved av store dimensjoner, og særlig store dimensjoner av løvtrær, er mangelvare i skogen, og insektene som lever på disse er ofte sjeldne og/eller utrydningstruede. Registrering av død ved Over hele landet blir død ved i ulike nedbrytningsstadier registrert på Landsskogtakseringens prøveflater. Landsskogtakseringen gir hvert år ut statistikk over utviklingen i mengden død ved. Les mer i Store norske leksikon furugadd gadd kelo-trær læger Eksterne lenker Bærekraftig skogbruk i Norge – NIBIO Liggende død ved – Natur i Norge – Artsdatabanken Stående død ved – Natur i Norge – Artsdatabanken